Anders Samuelsen (RV), 2004-03-26:
Nu er det så anden del af det, som jeg ikke engang vil kalde panikpakken, men hellere vil døbe farvel og tak-pakken, for det bliver måske en af de sidste gerninger, som den nuværende regering kommer til at levere over for den danske befolkning, nemlig den her mærkelige pakke, for det må man sige den er.
Godt nok bliver både Venstres og De Konservatives ordførere ved med at påstå, at der er 22.000 nye job i det
her, hvilket er totalt i modstrid med regeringens egne tal. Det er altså ikke et nyt job, at man flytter sig fra at være i ledighedsstatistikken og så kommer i aktivering.
Det har man altså ikke fået nyt arbejde af.
Det kan ikke engang Venstres ordfører blive ved med at påstå.
Jeg fatter simpelt hen ikke, at retorikken kan blive ved.
Det tror jeg egentlig er det grundlæggende problem også med pakken.
For der er nogle gode elementer deri i forhold til, at man begynder at kigge på skatten som et redskab, men det er bare dumt at oversælge ting.
Det er det, der kommer til at virke så uærligt, og det tror jeg giver bagslag for regeringen.
Det havde været fair nok, synes jeg, at gå ud og sige: Vi fjerner SP'en, og det giver den fordel, at vi får nogle penge i kassen, fordi der så er nogle, der betaler skat, og de penge bruger vi så til at sætte noget skub og gang i beskæftigelsen på nuværende tidspunkt.
Men man prøver ligesom at tysse det ned, at man selv er med til at betale for det, og at man spiser af sin egen hale.
Det tysser man ned, og den slags ting bliver man aldrig belønnet for.
Det burde regeringen egentlig vide, men den har så valgt at kaste sig ud i det.
Så er der selve den her del med SP'en, og vi er imod at gøre det, som regeringen gør nu.
Det er vel grundlæggende,
fordi vi faktisk ønsker at få den ordning ført tilbage til det, den var før, nemlig en solidarisk ordning, en omfordelende ordning, som kunne være med til på sigt at udligne forskellene mellem rig og fattig, når man er på pension.
Vi ønsker at gå den vej, og derfor vil vi ikke stemme for at afskaffe denne her del.
Så er der også det grundlæggende problem i den måde, man gør det på, at det er ufinansieret.
For godt nok står der, at man får 3,9 mia. kr. ind, men der er ikke taget højde for de tal, som står i Jyllands-Posten i dag, at en tredjedel agter at bruge deres penge på at spare yderligere op.
Dermed får de et skattefradrag, og så er der hul i kassen.
Det er der overhovedet ikke taget højde for, og det er altså et problem.
Hvad er det så, de penge endelig skal gå til, når regeringen får pengene i hånden?
Jamen så går de til, at de folk, som ingenting får på grund af de fremrykkede skattelettelser, nemlig dem, der tjener under 235.000 kr., via de skattebetalinger, de kommer til at foretage nu, fordi de får SP'en ud, skal finansiere den skattelettelse, som folk, der tjener over 235.000 kr., får.
Det er heller ikke særlig klogt, og det er ikke den rigtige profil i forhold til det, som regeringen ellers går og slår sig på brystet af.
Så vi har vores eget bud i Det Radikale Venstre på, hvad man skal gøre.
Vi har vores eget bud på, hvordan man kommer ned på en maksimal skat på 42 pct., så man kan flytte sig fra, at man i dag skal tjene 900 kr. for at kunne give en håndværker 100 kr. i hånden, til at kunne komme ned på, at man kun skal tjene 350 kr. for at give en håndværker 100 kr. i hånden.
Det vil skabe enormt mange jobåbninger.
Det ville skabe nye jobmuligheder for folk, som måske ikke i dag helt kan slæbe den værdi hjem, som de skal have i løn.
Det er et af de grundlæggende problemer, som vi skal have gjort op med i forhold til dem, som er marginaliseret på arbejdsmarkedet.
Ifølge Finansministeriet giver vores bud en beskæftigelseseffekt på 72.000.
2 promille er det, man skubber gang i dansk økonomi med; det er intet.
Derfor kan Det Radikale Venstre ikke støtte forslaget.